Влада Републике Србије

Министарство привреде

кабинет министра

министар Жељко Сертић

 Поштовани г. Сертић,

као што Вам је сигурно познато, чланом 40. став 3. Закона о јавним предузећима (Сл.гласник РС 15/2016) Влада Србије је обавезана да у року од 90 дана од ступања на снагу Закона донесе подзаконски акт који садржи мерила за оцењивање стручне оспсообљености, знања и вештина на основу којих се утврђују резултати кандидата за директоре ЈП. Тај рок је истекао, а Закон прописује да се до доношења овог акта примењује Уредба о мерилима за именовање директора јавног предузећа чији је оснивач Република Србија (Сл.гласник РС 102/13).

С обзиром на чињеницу да је Министарство привреде надлежно за унапређење рада јавних предузећа (Закон о министарствима, члан 4, Сл.гласник РС 44/2014, 14/2015, 54/2015 i 96/2015) и да је било предлагач Закона о јавним предузећима, да је у року израдило подзаконски акт прописан чланом 63 став 4 Закона, верујемо да је оно активно укључено и у израду новог подзаконског акта. Стога Вам достављамо предлоге и сугестије које је Транспарентност Србија упутила Агенцији за борбу против корупције у јулу 2014. године како би она, у оквиру својих надлежности, покренула иницијативу за унапређење Уредбе. Тај допис смо тада доставили и Министарству привреде, Генералном секретаријату Владе, Министарству државне управе и локалне самоуправе и Савету за борбу против корупције.

Надамо се да ћете ове предлоге и сугестије узети у обзир приликом израде нове Уредбе.

Срдачан поздрав,

Београд,

7. јуна 2016. Транспарентност Србија

 програмски директор

 Немања Ненадић